Motoriste gaan dalk nóg meer opdokArgieffoto (Foto: Activ-Michoko, Pixabay) Die AA het Vrydag gesê dit blyk dat Oktober se brandstofpryse verdere slegte nuus vir padgebruikers inhou. Die AA het gesê die middel-van-die-maand-prysdata wat deur die Sentrale Energiefonds (SEF) uitgereik is, dui daarop dat nog ŉ aansienlike verhoging in brandstofpryse verwag kan word. “Vir die eerste keer in ŉ ruk het die rand redelike sterkte teen die Amerikaanse dollar getoon. Dit is egter nie genoeg om die buitensporige stygings in internasionale brandstofpryse, wat met tot 6% in die afgelope twee weke gestyg het, teen te werk nie,” het die AA in ŉ verklaring gesê. Die AA het gesê hy voorspel dat petrol met 35c per liter sal styg, terwyl diesel 33c per liter meer sal kos. Die prys van paraffien sal na verwagting met 29c styg. “Sonder die voordeel van die sterkte van die rand sou die stygings in sommige gevalle tot 50c per liter gewees het,” lui die verklaring. “Ons begin nou ŉ verswakking in die sterkte van die rand sien, so die huidige prentjie mag dalk teen die einde van die maand versleg.” Die prys van petrol het op 5 September met 67c per liter gestyg, diesel met 44c en paraffien se prys het met 49c per liter gestyg.